《中原民谣 金澜酒》
宋代·周麟之

金澜酒，皓月委波光入酒。冰壶避暑压琼艘，火炕敌寒挥玉斗。

追欢长是秉烛游，日高未放传杯手。生平饮血狐兔场，酿糜为酒毡为裳。

犹存故事设茶食，金刚大镯胡麻香。五辛盈柈雁粉黑，岂解玉食罗云浆。

南使来时北风冽，冰山峨峨千里雪。休嗟虏酒不醉人，别有班觞下层阙。

或言此酒名金澜，金数欲尽天意阑。醉魂未醒盏未覆，会看骨肉争相残。

一双宝榼云龙翥，明日辞朝倒壶去。旨留馀沥酹亡胡，帝乡自有蔷薇露。

作者简介：（1118—1164）泰州海陵人，一说江宁人，字茂振。高宗绍兴十五年进士。历官中书舍人、兵部侍郎，兼给事中。绍兴二十九年，充金国哀谢使，言辞详雅，金人为加礼。次年为同知枢密院事。金主背盟，复奉命出使，以主张俟金来南，尽锐奋击，必能成功，辞之。因被劾，责授秘书少监分司南京，筠州居住。有《海陵集》。